**Næringslivsøkonomi**

**Hovedområder i faget.**

Næringslivsøkonomi består av to fag: Økonomistyring og Økonomi og ledelse.

**Økonomistyring**

Hovedområdene i Økonomistyring er Næringsliv og samfunn, Økonomistyring og Etikk og miljø. I Næringsliv og samfunn lærer du om næringsutviklingen i Norge. Hvilke utfordringer bedrifter i Norge møter i dag og hvordan den enkelte bedrift og samfunnet som helhet kan bruke ressursene på en best mulig måte. I Økonomistyring lærer du å føre og avslutte et regnskap, gjennomføre en regnskapsanalyse, sette opp budsjetter, og om hvordan prisen på en vare bestemmes. I Etikk og miljø lærer du om etiske dilemmaer og utfordringer i regnskapsarbeidet. Du lærer også om miljørapportering og miljøtiltak.

**Økonomi og ledelse**

Hovedområdene i Økonomi og ledelse er Bedrift og samfunn, Markedstilpasning og produksjonsplanlegging og Organisasjon og ledelse. I Bedrift og samfunn lærer du om samfunnsansvar, interessekonflikter og konsekvenser av globalisering. I Markedstilpasning og produksjonsplanlegging lærer du hvordan bedrifter gjennomfører økonomiske analyser og tar strategiske beslutninger. I Organisasjon og ledelse lærer du om ledelse, kompetanseutvikling og organisering av bedriften. Du lære også om Arbeidsmiljø, helse, miljø og sikkerhet og om bedriftens møte med ulike kulturer.

**Faget på Edvard Munch videregående skole**Hva kjennetegner undervisningen i dette faget på Edvard Munch videregående skole?

Vi bruker ulike undervisningsmetoder i faget. Vi har fokus på hvordan det er å drive bedrift i Norge i dag og vi knytter undervisningen til eksempler fra virkeligheten. Excel og andre digitale verktøy er en viktig del av undervisningen. Vi legger opp til bedriftsbesøk, besøk hos NHO og andre aktuelle institusjoner.

**Motivasjon for å velge faget**

Har du tenkt å studere økonomi er dette et av de viktigste fagene som forberedelse til studiet. Næringslivsøkonomi er grunnstenen for videre studier innenfor økonomiske fag. Faget gir god innsikt i samfunnsutviklingen og hva som skal til for å lede en bedrift. Faget gir opplæring i regnskap. Dette er nyttig kunnskap både innenfor bedriftsøkonomi og personlig økonomi. Faget passer for alle også de som ikke planlegger å studere økonomi videre.

**Hva kan faget brukes til i fremtidige yrkesvalg?**

Hvis du ønsker å jobbe med administrasjon og ledelse er dette faget for deg, men næringslivsøkonomi er også et fag som er nyttig å ha uansett yrke. I de fleste yrker må man forholde seg til budsjetter og regnskap. Faget er veldig relevant for alle som skal jobbe i bedrift eller i det offentlige.